FCCT Biochemistry Lab:Courses:BiomedSeminars

Splošno
V študijskem letu 2010/11 bodo pri doc. Dolinarju v okviru 2. modula (Struktura in funkcija bioloških molekul) pri predmetu Izbrani procesi iz biokemije in molekularne biologije na sporedu tri teme: Ekspresijski sistemi (15. februarja 2009), Renaturacija rekombinantnih proteinov (17. februarja) in Izolacija in karakterizacija rekombinantnih proteinov (22. februarja). Predavanja in seminarji se bodo začeli vsakič ob 14:15 in bodo potekala na Kemijskem inštitutu na Hajdrihovi 19. Uvodnemu predavanju bodo sledili seminarji. Glede na število vpisanih študentov v 2. modul bomo letos izvedli šest seminarjev. Članki, ki so osnova za pripravo, so navedeni spodaj.

Seznam seminarjev
Prijave sem sprejemal po e-pošti do zasedbe vseh seminarskih tem.

Navodila za pripravo
Seminarji predstavljajo pomemben del modula in jih bomo tako tudi ocenjevali. Samo 50 % ocene modula bodo predstavljali odgovori na izpitna vprašanja, 50 % ocene pa je ocena seminarja. Ta polovica ocene se oblikuje iz 60 % za predstavitev in povzetek ter 40 % za sodelovanje pri razpravah o seminarjih.

'''Vsak doktorski študent, ki je vpisal 2. modul, mora:''' - prebrati vsakega od člankov, ki jih bomo obravnavali na seminarjih, do datuma predstavitve - pripraviti vprašanja za razpravo - sodelovati v razpravi

Vsak od referentov mora pripraviti naslednje: - povzetek seminarja s 1200-1600 besedami - lahko vključuje tudi slike, ni pa nujno (sklicujete se lahko na številke slik v originalnem članku); povzetek oddate na dan predstavitve v elektronski obliki in ga pošljite tudi vsem vpisanim študentom kot pomoč pri pripravi na izpit - predstavitev v programu PowerPoint v obsegu in na način, ki bo omogočil natančen vpogled v snov, predstavljeno v članku in bo služil kot osnova za razpravo

'''Predstavitve naj bi bile dolge okrog 30 minut. V tem času boste morali razložiti:''' - ozadje/problem, ki ga članek obravnava, pri čemer poskušajte izluščiti ne samo namen dela, pač pa tudi delovno hipotezo - predhodno opravljeno delo (ali stanje stvari na tem področju) - konkreten delovni načrt za izvedbo raziskave - rezultate in metode (metodo smiselno vključite v rezultate) - kritično mnenje o članku (kaj je bilo dobro zastavljeno, izvedeno, predstavljeno, razloženo... in kaj ne) - uvod v razpravo

Razprava o vsakem članku naj bi trajala vsaj 30 minut in mora biti poglobljena in argumentirana. Zato je res nujno, da članke berete sproti in temeljito!